CELEX: 32013D0523(01)
Language: sl
Date: 2013-05-22 00:00:00
Title: Izvedbeni sklep Komisije z dne 22. maja 2013 o odstopanju od praga, določenega v Uredbi Sveta (ES) št. 1198/2006 za finančno pomoč Unije za ukrepe pomoči Italije za začasno ukinitev ribolovnih dejavnosti

23.5.2013   
            
            
               SL
            
            
               Uradni list Evropske unije
            
            
               C 143/3
            
         IZVEDBENI SKLEP KOMISIJE
   z dne 22. maja 2013
   o odstopanju od praga, določenega v Uredbi Sveta (ES) št. 1198/2006 za finančno pomoč Unije za ukrepe pomoči Italije za začasno ukinitev ribolovnih dejavnosti
   2013/C 143/03
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1198/2006 z dne 27. julija 2006 o Evropskem skladu za ribištvo (1), zlasti člena 24(2) Uredbe,
   ob upoštevanju naslednjega:
   
               (1)
            
            
               Člen 24(2) Uredbe (ES) št. 1198/2006 določa, da finančni prispevek Evropskega sklada za ribištvo za nekatere ukrepe pomoči za začasno ukinitev ribolovnih dejavnosti ne sme preseči 6 % finančne pomoči Unije, dodeljene ribiškemu sektorju v zadevni državi članici. Vendar se lahko v skladu z navedenim členom 6-odstotni prag poveča z odločitvijo Komisije.
            
         
               (2)
            
            
               Italija je 19. oktobra 2012 prek računalniškega sistema za izmenjavo podatkov zaprosila za povečanje praga za ukrepe pomoči, ki jih Italija dodeli za začasno ukinitev ribolovnih dejavnosti, na 9 %.
            
         
               (3)
            
            
               Zahtevek, ki ga je predložila Italija, se nanaša na pomoč iz Evropskega sklada za ribištvo v zvezi z javno pomočjo ribičem in lastnikom ribiških plovil za ukrepe začasne ukinitve ribolovnih dejavnosti, sprejete na podlagi člena 24(1)(v) Uredbe (ES) št. 1198/2006 v okviru načrtov upravljanja, sprejetih na nacionalni ravni v okviru ukrepov Unije za ohranjanje, če ti predvidevajo postopno zmanjševanje ribolovnih naporov. Nacionalni načrti upravljanja za sredozemsko ladjevje plovil za lov z vlečno mrežo, sprejeti 20. maja 2011, v skladu s členom 19 Uredbe Sveta (ES) št. 1967/2006 z dne 21. decembra 2006 o ukrepih za upravljanje za trajnostno izkoriščanje ribolovnih virov v Sredozemskem morju (2) določajo ukrepe za postopno omejevanje ribolovnega napora.
            
         
               (4)
            
            
               Italija je zaprosila za povečanje praga s 6 % na 9 % na podlagi preteklih razpisov in zadevnih odhodkov, da bi zagotovila zadostna finančna sredstva za javne razpise za obdobje od 2013 do 2015.
            
         
               (5)
            
            
               Zaradi kriznih razmer zadevnega ladjevja in večjega števila gospodarskih subjektov, ki so v okviru tega ladjevja prenehali z ribolovno dejavnostjo, mora Italija izpolniti in preseči cilje za zmanjšanje presežne zmogljivosti, določene v operativnem programu za pomoč Skupnosti iz Evropskega sklada za ribištvo v Italiji za programsko obdobje 2007–2013, ki bo prilagojen po sprejetju tega sklepa.
            
         
               (6)
            
            
               Dodelitve za začasno ukinitev ribolovnih dejavnosti v okviru operativnega programa za pomoč Skupnosti iz Evropskega sklada za ribištvo v Italiji za programsko obdobje 2007–2013, kakor je bil odobren s Sklepom Komisije C(2007) 6792 z dne 19. decembra 2007, so skoraj izčrpane, 8-odstotne dodatne dodelitve za začasno ukinitev v skladu z določbami Uredbe Sveta (ES) št. 744/2008 (3) pa se ne uporabljajo več.
            
         
               (7)
            
            
               Finančni prispevek Evropskega sklada za ribištvo za ukrepe začasne ukinitve ribolovnih dejavnosti v skladu s členom 24(1)(i) do (vi) Uredbe (ES) št. 1198/2006 bi bilo zato treba povečati na največ 9 % finančne pomoči Unije, dodeljene ribiškemu sektorju v Italiji.
            
         
               (8)
            
            
               Ukrepi iz tega sklepa so v skladu z mnenjem Odbora Evropskega sklada za ribištvo –
            
         SKLENILA:
   Edini člen
   Za Italijo se lahko prag 6 % iz člena 24(2) Uredbe (ES) št. 1198/2006 za finančni prispevek Unije za ukrepe pomoči za začasno ukinitev ribolovnih dejavnosti preseže in znaša največ 9 % finančne pomoči Unije, dodeljene zadevni državi članici s Sklepom Komisije C(2007) 6792 z dne 19. decembra 2007, pod pogojem, da se znesek finančnega prispevka Unije, ki presega 6-odstotni prag, uporabi izključno za izvajanje ukrepov pomoči za začasno ukinitev ribolovnih dejavnosti na podlagi člena 24(1)(v) Uredbe (ES) št. 1198/2006 v okviru načrtov upravljanja, sprejetih 20. maja 2011 na nacionalni ravni v skladu s členom 19 Uredbe (ES) št. 1967/2006 za sredozemsko ladjevje plovil za lov z vlečno mrežo.
   
      V Bruslju, 22. maja 2013
      
         
            Za Komisijo
         
         Maria DAMANAKI
         
            Članica Komisije
         
      
   
   
      (1)  UL L 223, 15.8.2006, str. 1.
   
      (2)  UL L 409, 30.12.2006, str. 11.
   
      (3)  UL L 202, 31.7.2008, str. 1.